ועדת החוקה, חוק ומשפט, כנסת 15, פרוטוקול מספר 203, 2000-11-14 11:30

אמנון רובינשטיין: אני פותח את הישיבה.

אמנון רובינשטיין: אנחנו עוסקים בהצעת חוק בתי המשפט – ייצוג בעל דין), התש"ס-2000, שעברה בקריאה מוקדמת בכנסת.

אמנון רובינשטיין: היוזמה להצעה היא של חבר-הכנסת יולי אדלשטיין ואנחנו מתבקשים לאשר אותה לקריאה ראשונה.

אמנון רובינשטיין: בבקשה, חבר-הכנסת אדלשטיין.

יולי יואל אדלשטיין: הצעת החוק הזאת עברה בקריאה טרומית ברוב סוחף.

יולי יואל אדלשטיין: ההצעה באה לתקן עוול הקיים כלפי אוכלוסיית עולים חדשים ומבוגרים שיכולים להיקלע לבית המשפט לתביעות קטנות ולא יכולים להסביר את עניינם גם בגלל שאינם שולטים מספיק בשפה העברית וגם בגלל מורא בית הדין שעדיין קיים.

יולי יואל אדלשטיין: ההסברים מיותרים.

שאול יהלום: היום אסור להופיע בבית הדין לתביעות קטנות?

יולי יואל אדלשטיין: אלא ברשות מיוחדת.

אמנון רובינשטיין: חבר-הכנסת אדלשטיין, בבקשה תקרא את הסעיף.

יולי יואל אדלשטיין: (קורא את סעיף (ב).

יולי יואל אדלשטיין: כך זה עבר בקריאה טרומית.

יולי יואל אדלשטיין: נציגי משרד המשפטים היפנו את תשומת לבי לכך שאני חייב לציין בגוף החוק שהענין לא ייעשה כעיסוק ולא בתמורה.

יולי יואל אדלשטיין: יש ניסוח של הסיפא שאושר לי על-ידי נציגת משרד המשפטים והוא: ובלבד שאין מיופה הכוח עושה את הייצוג בפני בית-המשפט דרך עיסוק או בתמורה אף שלא דרך עיסוקו.

תמי סלע: זה מבוסס על ניסוח שקיים בבית דין לעניינים מינהליים.

שאול יהלום: למה אסור שבבית דין לתביעות קטנות יהיה עורך דין?

שאול יהלום: השאלה היא אם החוק הזה לא מפר את השוויון.

יולי יואל אדלשטיין: לא יהיה עסקן שמתמחה בענין הזה אף שאינו עורך דין ודרך קבע יופיע באותו בית משפט לתביעות קטנות וייצג אנשים.

שאול יהלום: ובתנאי שמיופה הכוח אינו מופיע דרך קבע ואין עיסוקו בכך.

שאול יהלום: בתור דוגמה, נניח שחבר-הכנסת אדלשטיין אין עיסוקו בכך כי הוא חבר כנסת אבל הוא מקבל על עצמו לייצג את כל התביעות של המפלגה שלו והוא מופיע דרך קבע.

שאול יהלום: אני חושב שכאן צריך לציין את שני הדברים.

יולי יואל אדלשטיין: זה מה שנאמר בניסוח.

יולי יואל אדלשטיין: אני מציע שהיועץ המשפטי ינסח זאת כך שיופיעו גם עיסוק, גם קבע וגם תמורה.

אמנון רובינשטיין: בועז, אני מבקש שתנסחו את זה כפי שהוצע.

אמנון רובינשטיין: אני מעמיד את הצעת החוק להצבעה.

אמנון רובינשטיין: מי בעד?

אמנון רובינשטיין: מי נגד?

אמנון רובינשטיין: חבר-הכנסת אדלשטיין, אתה רשאי להצביע.

אמנון רובינשטיין: הצבעה הצעת החוק נתקבלה

אמנון רובינשטיין: הצעת החוק התקבלה בקריאה ראשונה פה אחד.

אמנון רובינשטיין: הישיבה נעולה.